U-I-75/98
Natisni
Opravilna št.:
U-I-75/98
Datum odločitve:
17. 6. 1998
Objavljeno:
OdlUS VII, 136
ECLI:
ECLI:SI:USRS:1998:U.I.75.98
Akt:
Zakon o Gospodarski zbornici Slovenije (Uradni list RS, št. 14/90) (ZGS), 1. in 20. čl.
Izrek:
Pobuda za oceno ustavnosti 1. in 20. člena Zakona o Gospodarski zbornici Slovenije se zavrže.
Evidenčni stavek:
Po 1. členu Zakona o Gospodarski zbornici Slovenije so obvezne članice Gospodarske zbornice Slovenije pravne osebe, ki opravljajo gospodarsko dejavnost, ne pa tudi samostojni podjetniki kot fizične osebe. Subjekti, ki niso obvezni člani zbornice, in ki se tudi fakultativno vanjo ne včlanijo, niso zavezanci za plačilo članarine po 20. členu Zakona. Določbi 1. in 20. člena Zakona o Gospodarski zbornici Slovenije ne posegata ne v pravice in ne v pravni položaj pobudnice kot samostojne podjetnice, zato za pobudo ne izkazuje pravnega interesa.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Gospodarska zbornica, obvezno članstvo v Gospodarski zbornici Slovenije.
Gospodarska zbornica, obvezno plačilo članarine.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-149/92 z dne 18. 12. 1997.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zdenka Gradišnik, Kranj
Datum vloge:
24. 2. 1998
Vrsta odločitve:
sklep
Vrsta rešitve:
zavrženje
Dokument:
US18984
Dokument v PDF obliki:
U-I-75-98.pdf
64 KB
Prenesite datoteko
U-I-75/98
17.6.1998
S K L E P
Ustavno sodišče je v postopku za preizkus pobude samostojne podjetnice Zdenke Gradišnik iz Kranja na seji dne 17. junija 1998
s k l e n i l o :
Pobuda za oceno ustavnosti 1. in 20. člena Zakona o Gospodarski zbornici Slovenije (Uradni list RS, št. 14/90) se zavrže.
O b r a z l o ž i t e v
1. Pobudnica izpodbija določbo prve alinee prvega odstavka 1. člena Zakona o Gospodarski zbornici Slovenije (v nadaljevanju: ZGZS), ki določa, da se v Gospodarsko zbornico Slovenije (v nadaljevanju: GZS) včlanijo podjetja, njihove sestavljene oblike, banke in druge finančne organizacije, zavarovalnice ter druge pravne osebe, ki opravljajo gospodarsko dejavnost in imajo sedež v Republiki Sloveniji. Poleg navedene določbe pa pobudnica izpodbija tudi 20. člen ZGZS. Navaja, da ima status samostojne podjetnice in da je včlanjena v Obrtno zbornico Kranj GZS. GZS naj bi ne opravljala nobenih nalog, ki bi bile v njenem interesu, zato naj bi zanjo članarina, ki ji jo GZS zaračunava, predstavljala le strošek.
2. Pobudnica meni, da za podano pobudo izkazuje pravni interes in predlaga, naj Ustavno sodišče izpodbijani določbi ZGZS razveljavi.
3. Po 24. členu Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo da pobudo za začetek postopka pred Ustavnim sodiščem, če za to izkaže pravni interes. Ta je podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Po 1. členu ZGZS se v GZS obvezno včlanijo podjetja, njihove sestavljene oblike, banke in druge finančne organizacije, zavarovalnice ter druge pravne osebe, ki opravljajo gospodarsko dejavnost in imajo sedež v Republiki Sloveniji. Članice GZS so torej le pravne osebe, ne pa tudi samostojni podjetniki kot fizične osebe. Ker torej pobudnica dejavnosti ženitnega posredovanja ne opravlja kot pravna oseba, pač pa kot fizična oseba, se po prvi alinei izpodbijanega prvega odstavka 1. člena ZGZS ni dolžna včlaniti v GZS, prav tako pa ni dolžna plačevati članarine, ki naj bi ji jo GZS sklicujoč se na 20. člen ZGZS zaračunavala. Tako stališče je Ustavno sodišče sprejelo že v zadevi št. U-I-149/92 z dne 18. decembra 1997. Pobudnica za podano pobudo torej ne izkazuje pravnega interesa, zato je Ustavno sodišče njeno pobudo zavrglo.
5. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Šturm ter sodnici in sodniki dr. Miroslava Geč - Korošec, dr. Peter Jambrek, dr. Tone Jerovšek, mag. Matevž Krivic, Franc Testen, dr. Dragica Wedam - Lukić in dr. Boštjan M. Zupančič. Sklep je sprejelo soglasno.
P r e d s e d n i k :
dr. Lovro Šturm